Nõukogu otsus,

13. juuni 2003,

millega muudetakse ühiste konsulaarjuhiste lisa 12 ning viisatasusid käsitleva üldkäsiraamatu lisa 14a

(2003/454/EÜ)

EUROOPA LIIDU NÕUKOGU,

võttes arvesse nõukogu 24. aprilli 2001. aasta määrust (EÜ) nr 789/2001, millega viisataotluste läbivaatamise teatavate üksikasjalike eeskirjade ja praktiliste menetluste rakendamisvolitused jäetakse nõukogule, [1]

võttes arvesse nõukogu 24. aprilli 2001. aasta määrust (EÜ) nr 790/2001, millega antakse nõukogule rakendamisvolitused piirikontrolli ja piirivalve rakendamise teatavate üksikasjalike sätete ja praktilise korra osas, [2]

võttes arvesse Kreeka Vabariigi algatust

ning arvestades järgmist:

(1) Nõukogu 20. detsembri 2001. aasta otsusega 2002/44/EÜ, millega muudetakse ühiste konsulaarjuhiste VII osa ja lisa 12 ning üldkäsiraamatu lisa 14a, [3] määrati kindlaks, et viisataotlusega seoses võetavad tasud peavad vastama tehtud halduskuludele. Seetõttu tuleks ühiseid konsulaarjuhiseid ja üldkäsiraamatut vastavalt muuta.

(2) Nõutavad summad tuleks regulaarselt üle vaadata.

(3) Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artiklite 1 ja 2 kohaselt ei osale Taani käesoleva otsuse vastuvõtmisel, mistõttu see ei ole tema suhtes siduv ega tema suhtes kohaldatav. Arvestades, et käesolev otsus põhineb Schengeni acquis′l Euroopa Ühenduse asutamislepingu kolmanda osa IV jaotise alusel, otsustab Taani kõnealuse protokolli artikli 5 kohaselt kuue kuu jooksul pärast seda, kui nõukogu on käesoleva otsuse vastu võtnud, kas ta rakendab seda oma siseriiklikus õiguses.

(4) Islandi ja Norra puhul kujutab käesolev otsus endast nende Schengeni acquis′ sätete edasiarendamist Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu tähenduses, mis käsitleb nimetatud kahe riigi ühinemist Schengeni acquis′ sätete rakendamise, kohaldamise ja edasiarendamisega, [4] mis on seotud nimetatud lepingu teatavaid rakenduseeskirju käsitleva nõukogu 17. mai 1999. aasta otsuse 1999/437/EÜ [5] artikli 1 punktis A osutatud valdkonnaga.

(5) Käesolev otsus kujutab endas Schengeni acquis′ edasiarendamist, milles Ühendkuningriik kooskõlas nõukogu 19. mai 2000. aasta otsusega 2000/365/EÜ (Suurbritannia ja Põhja-Iiri Ühendkuningriigi taotluse kohta osaleda teatavates Schengeni aquis′ sätetes) [6] ei osale; seepärast ei osale Ühendkuningriik käesoleva otsuse vastuvõtmisel, mistõttu see ei ole tema suhtes siduv ega tema suhtes kohaldatav.

(6) Käesolev otsus kujutab endas Schengeni acquis′ edasiarendamist, milles Iirimaa kooskõlas nõukogu 28. veebruari 2002. aasta otsusega 2002/192/EÜ (Iirimaa taotluse kohta osaleda teatavates Schengeni aquis′ sätetes) [7] ei osale; seepärast ei osale Iirimaa käesoleva otsuse vastuvõtmisel, mistõttu see ei ole tema suhtes siduv ega tema suhtes kohaldatav.

(7) Käesolev otsus on 2003. aasta ühinemisakti artikli 3 lõikes 2 nimetatud Schengeni acquis′l põhinev või sellega muud moodi seotud dokument,

ON VASTU VÕTNUD KÄESOLEVA OTSUSE:

Artikkel 1

Ühiste konsulaarjuhiste lisa 12 tabel ja üldkäsiraamatu lisa 14a tabel asendatakse järgmise tabeliga:

"Vastavalt viisataotluste menetlemisega seotud halduskuludele võetavad tasud

Viisa liik | Tasud (eurodes) |

Lennujaama transiidiviisa (A-kategooria) | 35 |

Transiidiviisa (B-kategooria) | 35 |

Lühiajaline viisa (1–90 päeva) (C-kategooria) | 35 |

Mitmekordne viisa, kehtiv 1–5 aastat (C-kategooria) | 35 |

Piiratud territoriaalse kehtivusega viisa (B- ja C-kategooria) | 35 |

Piiril antav viisa (B- ja C-kategooria) | 35 Sellise viisa võib anda tasuta. |

Grupiviisa (A-, B- ja C-kategooria) | 35 eurot + 1 euro inimese kohta |

Siseriiklik pikaajaline viisa (D-kategooria) | Summa määravad kindlaks liikmesriigid, kes võivad teha otsuse, et viisasid väljastatakse tasuta |

Siseriiklik pikaajaline viisa, mis kehtib samaaegselt lühiajalise viisana (C-kategooria + D-kategooria) | Summa määravad kindlaks liikmesriigid, kes võivad teha otsuse, et viisasid väljastatakse tasuta." |

Artikkel 2

Käesolevat otsust kohaldatakse hiljemalt alates 1. juulist 2005.

Liikmesriigid võivad käesolevat otsust kohaldada enne 1. juulit 2005, tingimusel et nad teatavad nõukogu peasekretariaadile kuupäeva, millest alates nad on võimelised otsust kohaldama.

Artikkel 3

Käesolev otsus on vastavalt Euroopa Ühenduse asutamislepingule adresseeritud liikmesriikidele.

Luxembourg, 13. juuni 2003

Nõukogu nimel

eesistuja

G. Papandreou

[1] EÜT L 116, 26.4.2001, lk 2.

[2] EÜT L 116, 26.4.2001, lk 5.

[3] EÜT L 20, 23.1.2002, lk 5.

[4] EÜT L 176, 10.7.1999, lk 36.

[5] EÜT L 176, 10.7.1999, lk 31.

[6] EÜT L 131, 1.6.2000, lk 43.

[7] EÜT L 64, 7.3.2002, lk 20.

--------------------------------------------------